**אריאל בית הלחמי** (נולד ב-14 בפברואר 1966) הוא מאמן כדורסל ישראלי המאמן את נבחרת ישראל. בית הלחמי התחיל את דרכו במכבי גבעת שמואל שם אימן קבוצות נוער וכן את קבוצת הבוגרים עמה הגיע לחצי גמר הפלייאוף ולגמר גביע המדינה. כמו כן אימן בית הלחמי את אליצור אשקלון, עירוני נהריה, בני השרון, הפועל גלבוע גליל, הפועל תל אביב והפועל אילת. בית הלחמי אימן גם את נבחרת העתודה של ישראל אותה הוביל לזכייה באליפות אירופה ב-2018 (שהייתה הראשונה בתולדותיה) וב-2019. בנוסף שימש בית הלחמי כעוזר מאמן נבחרת ישראל ומאמנה של הנבחרת האולימפית. בית הלחמי מכונה "מאמן הצווארון הכחול" בשל יכולתו לנצל את מלוא הפוטנציאל של קבוצות "קטנות" בעלות תקציב נמוך.

קריירת אימון
------------

### אימון קבוצות

בית הלחמי גדל בגבעת שמואל, שם שיחק כדורסל בקבוצות הנוער ובגיל 16 הוקפץ לקבוצה הבוגרת ושיחק בשורותיה בליגה השנייה והשלישית. בהמשך דרכו שיחק בית הלחמי גם באליצור פתח תקווה והפועל יהוד אך נאלץ לפרוש ממשחק בגיל 29 בשל פציעה בקרסול. בית הלחמי פנה לאימון והחל את דרכו במחלקת הנוער של גבעת שמואל ובקבוצת הבוגרים של הפועל יהוד בליגה הארצית. במהלך עונת 1998/9 מונה למאמן הקבוצה הבוגרת במקומו של אילן קובלסקי שהחליף בעצמו את זיו ארז. בהדרכתו ניצחה גבעת שמואל ארבעה משחקים מתוך עשרה וירדה ליגה בתום העונה. הקבוצה חזרה לליגה הבכירה לקראת עונת 2000/2001 ובית הלחמי המשיך להדריכה עד תום עונת 2002/2003. בעונה זו הגיעה גבעת שמואל לחצי גמר הפלייאוף ולגמר גביע המדינה. בשנים אלו בלט בקבוצה צ'ארלס מינלנד אשר בעונת 2002/2003 הוביל את הליגה בנקודות ונבחר לשחקן המצטיין של העונה.

ב-2003 עבר בית הלחמי לאמן את אליצור אשקלון ובעונת 2004/5 הוביל את הקבוצה למקום השלישי בליגה בתום העונה הסדירה ולהשתתפות בבית חצי הגמר אותו סיימה במקום הרביעי והאחרון. באותה עונה נבחר בית הלחמי למאמן העונה של אתר ספסל בעוד שחקניו קורי קאר, אבי סוכר וארז כץ נבחרו בהתאמה לשחקן העונה, שחקן העונה הישראלי ושחקן ההגנה של העונה.

לאחר שלוש עונות באשקלון עבר בית הלחמי לנהריה. את עונתו הראשונה בקבוצה סיימה נהריה במקום החמישי והחמיצה את הפיינל פור. במהלך עונת 2007/8 הוחלף בית הלחמי על ידי רוני בוסאני שהצליח להוביל את הקבוצה לפיינל פור.

זמן קצר לאחר תחילת עונת 2008/9 החליף בית הלחמי את משה ויינקרנץ כמאמנה של בני השרון. הקבוצה סיימה את העונה במקום השישי והודחה על ידי מכבי חיפה בסדרת רבע גמר הפלייאוף. עונה לאחר מכן חזר בית הלחמי לאשקלון שסיימה את עונת 2009/10 במקום השישי והודחה על ידי הפועל גלבוע גליל ברבע גמר הפלייאוף. בית הלחמי פוטר מתפקידו במהלך עונת 2010/11 כאשר הקבוצה שקועה בתחתית הליגה והוחלף על ידי אלי רבי. אשקלון סיימה את העונה במקום האחרון שמוביל לליגה הלאומית אולם שינויים שהוכנסו בתקנות הליגה אפשרו לאשקלון לקנות את דרכה לעונה נוספת בליגה.

בינואר 2012 חזר בית הלחמי לבני השרון/הרצליה במקומו של עדי אזולאי. במרץ 2013 הוחלף בית הלחמי על ידי מתן חרוש. זמן קצר לאחר מכן חזר בית הלחמי לאשקלון, במקומו של עדי אזולאי, אך לא הצליח למנוע את ירידת הקבוצה לליגה הלאומית.

בית הלחמי שב לליגת העל במרץ 2015 כאשר מונה למאמן הפועל גלבוע גליל במקומו של ברק פלג אך לא הצליח להשאיר את הקבוצה בליגה. בעונה לאחר מכן זכתה הקבוצה באליפות הליגה הלאומית לאחר ניצחון בחמישה משחקים על אליצור קריית אתא וחזרה לליגת העל. לאחר שהקבוצה סיימה את עונת 2016/17 במקום התשיעי הוארך חוזהו של בית הלחמי בקבוצה בעונה נוספת. גלבוע/גליל סיימה את עונת 2017/8 במקום השישי והודחה על ידי הפועל ירושלים בסדרת רבע גמר הפלייאוף. את עונת 2018/19 החלה גלבוע גליל עם שישה ניצחונות בשמונת המחזורים הראשונים אך אז ספגה שמונה הפסדים רצופים ולבסוף סיימה את עונה במקום העשירי והחמיצה את הפלייאוף. בקיץ 2019 מונה בית הלחמי למאמנה של הפועל תל אביב. בינואר 2020 פוטר בית הלחמי כאשר במאזנה של הפועל תל אביב שישה ניצחונות ועשרה הפסדים. ב-20 ביולי 2020 מונה למאמן הפועל אילת וחתם לשנתיים בקבוצה. אילת סיימה את עונת 2020/21 במקום השלישי וגברה על הפועל חיפה בסדרת רבע גמר הפלייאוף לפני שהודחה על-ידי מכבי תל אביב בחצי הגמר. שחקן הקבוצה קייסי פראת'ר נבחר לשחקן המצטיין של העונה. אילת סיימה את עונת 2021/22 במקום התשיעי והחמיצה את הפלייאוף. כמו כן השתתפה אילת ביורופקאפ והודחה לאחר שלב הבתים הראשון. בתום העונה הוארך חוזהו של בית הלחמי לעונה נוספת.

ב-25 בדצמבר 2022 התפטר בית הלחמי מאימון אילת, וב-9 בינואר 2023 חתם בגלבוע גליל.בית הלחמי לא הצליח למנוע את נשירתה של גלבוע לליגה הלאומית ועזב את הקבוצה לאחר סיום העונה.

### אימון נבחרות

בקיץ 2005 מונה אריאל בית הלחמי כעוזרו של צביקה שרף בנבחרת ישראל (לצדו של יעקב ג'ינו) ונטל חלק ביורובאסקט 2005 בסרביה. בקיץ 2007, זמן קצר לפני יורובאסקט 2007 בספרד שוחרר בית הלחמי לבקשתו מהתפקיד. בקיץ 2008 הדריך בית הלחמי את נבחרת העתודה באליפות אירופה שנערכה בלטביה. הנבחרת סיימה במקום העשירי. שנה לאחר מכן, באליפות אירופה שנערכה ביוון דורגה הנבחרת במקום ה-15 ונשרה לראשונה לדרג ב'. בקיץ 2017 הדריך בית הלחמי את הנבחרת האולימפית באוניברסיאדה שנערכה בטאיפיי והוביל אותה למקום השישי. באוקטובר 2017 מונה בית הלחמי שוב כמאמנה של נבחרת העתודה.

ב-22 ביולי 2018 הוביל את נבחרת העתודה של ישראל לזכייה ראשונה בתולדותיה באליפות אירופה שנערכה בקמניץ שבגרמניה. ב-21 ביולי 2019 הוביל את נבחרת העתודה של לישראל לזכייה שנייה ברציפות באליפות אירופה, לאחר שגברה על ספרד 92:84 בגמר הטורניר שהתקיים בישראל. בספטמבר 2019 פרש בית הלחמי מתפקידו בנבחרת העתודה.בספטמבר 2020 חזר לאמן את נבחרת העתודה. בנובמבר 2021 מונה אורן אהרוני למאמן נבחרת העתודה ובית הלחמי מונה למאמנה של נבחרת ישראל עד גיל 25 המתמודדת באוניברסיאדה.

ב-17 במרץ 2023 מונה למאמן הנבחרת הבוגרת. בקיץ 2023 שיחקה נבחרת ישראל בשלב הראשון של הטורניר הקדם-אולימפי שנערך באסטוניה ובפולין והודחה בשלב חצי הגמר על-ידי נבחרת בוסניה.

קישורים חיצוניים
----------------

* דף המאמן באתר מנהלת הליגה
* אתר למנויים בלבד עירד צפריר, החלום הגדול שלך הוא הנבחרת הבוגרת? בית הלחמי: "לא, אין שום חלום, עזוב אותי", באתר הארץ, 7 בנובמבר 2018
* דותן מלאך, ‏היי דרומה: מאמן הכדורסל שכבש פסגות מנסה את מזלו באילת, בעיתון מקור ראשון, 16 באוגוסט 2020

הערות שוליים
------------

1. ↑  אריאל בית הלחמי, באתר ספסל
2. ↑  גלעד צוויק, מבחן הבגרות של אריאל בית הלחמי, באתר nrg‏, 15 בנובמבר 2008
3. ↑  עפר שלח, איש הצווארון הכחול, באתר ynet, 18 באוקטובר 2004
4. ↑  דותן מלאך, ‏היי דרומה: מאמן הכדורסל שכבש פסגות מנסה את מזלו באילת, בעיתון מקור ראשון, 16 באוגוסט 2020
5. ↑  סיכום עונת 2002-03 בכדורסל הישראלי, באתר מנהלת הליגה
6. ↑  ליגת העל לגברים - סיכום עונת 2004/2005, באתר ספסל (ארכיון)
7. ↑  אריאל פלקסין, אריק אלפסי, אשקלון: "תהיה עונה קשה ומעניינת", באתר ynet, 12 בספטמבר 2011
8. ↑  ynet ספורט, אריאל בית הלחמי ממשיך בגלבוע/גליל, באתר ynet, 9 ביולי 2017
9. ↑  ברק חקלאי, מאור לוי, רשמית: אריאל בית הלחמי מונה למאמן הפועל תל אביב, באתר ynet, 16 ביוני 2019
10. ↑  משה ברדה, ‏כצפוי: בית הלחמי פוטר רשמית מהפועל תל אביב, באתר ONE‏, 18 בינואר 2020
11. ↑  כפיר אדר, ‏רשמית: בית הלחמי חתם לשנתיים בהפועל אילת, באתר ONE‏, 20 ביולי 2020
12. ↑  נועה פופלינגר, רשמי: בית הלחמי האריך את חוזהו באילת, באתר ספורט 5, ‏11 במאי, 2022
13. ↑  אחרי שנתיים וחצי: אריאל בית הלחמי התפטר מאימון הפועל אילת - וואלה! ספורט, באתר וואלה!, ‏2022-12-25
14. ↑  חוזר לגן נר: אריאל בית הלחמי מונה למאמן הפועל גלבוע/גליל - וואלה! ספורט, באתר וואלה!, ‏2023-01-09
15. ↑  רשמי: בית הלחמי חתם כמאמן גלבוע/גליל - ספורט 5, באתר Sport5.co.il - אתר ערוץ הספורט
16. ↑  תומר גבעתי, מתכוננת ללאומית: מי יחליף את אריאל בית הלחמי בגלבוע/גליל?, באתר ישראל היום, ‏5 ביוני, 2023
17. ↑  שגיא ניר, שרף, ג'ינו בית הלחמי, באתר ספסל, ‏5 ביולי, 2005
18. ↑  שגיא ניר‏, בית הלחמי עוזב את נבחרת ישראל, באתר וואלה!‏, 15 ביוני 2007
19. ↑  שי לוי, ‏נבחרת העתודה הפסידה וירדה לראשונה לדרג ב', באתר ONE‏, 24 ביולי 2009
20. ↑  אוניברסיאדה: האולימפית סיימה במקום השישי, באתר nrg‏, 29 באוגוסט 2017
21. ↑  בית הלחמי מונה למאמן נבחרת העתודה, באתר ערוץ הספורט, 18 באוקטובר 2017
22. ↑  נבחרת העתודה של ישראל ניצחה את קרואטיה 66:80 וזכתה באליפות אירופה, באתר וואלה!‏, 22 ביולי 2018
23. ↑  נבחרת העתודה של ישראל ניצחה את ספרד 84:92 וזכתה באליפות אירופה, באתר וואלה!‏, 21 ביולי 2019
24. ↑  אור שקדי ואהרל'ה ויסברג‏, בית הלחמי סיים את תפקידו כמאמן העתודה, האיגוד הציע לגודס להחליפו, באתר וואלה!‏, 11 בספטמבר 2019
25. ↑  יעקב מאיר, אריאל בית הלחמי חוזר לנבחרת העתודה, באתר ישראל היום
26. ↑  אור שקדי, בית הלחמי יאמן את נבחרת ישראל עד גיל 25, אהרוני את נבחרת העתודה, באתר וואלה!, ‏10 בנובמבר, 2021
27. ↑  נבחרת ישראל הפסידה לבוסניה ואיבדה סיכוי להגיע לאולימפיאדה, באתר וואלה!, ‏18 באוגוסט, 2023

  


| מאמן העונה בליגת העל בכדורסל |
| --- |
| 

|  |
| --- |
| 1990: חרוש • 1991: ויינקרנץ • 1992: קצורין • 1993: גרשון • 1994: קמינסקי • 1995: מינץ • 1996: בלאט • 1997: שיבק • 1998: לא ידוע • 1999: בירנבוים • 2000: דרוקר • 2001: אדלשטיין • 2002: בלאט • 2003: בית הלחמי • 2004: ג'ינו • 2005: בירנבוים • 2006: ברקוביץ' • 2007: קטש • 2008: דורסמן • 2009: אשכנזי • 2010: אלפסי • 2011: בלאט • 2012: ברקוביץ' • 2013: גרינברג • 2014: בלאט • 2015: פרנקו • 2016: שיבק • 2017: פיאניג'אני • 2018: שמיר • 2019: ספרופולוס • 2020: ספרופולוס • 2021: דדאס • 2022: אהרוני • 2023: דז'יקיץ' |

 |

| מאמני נבחרת ישראל בכדורסל |
| --- |
| 

|  |
| --- |
| מוריס רסקין (1952) • יעקב שאלתיאל (1953–1954) • אלמר ריפלי (1956) • אליהו עמיאל (1958–1959) • מיקי פישר (1960) • יהושע רוזין (1961–1964) • שמעון שלח (1965–1971) • דויל פאראק (1972–1973) • אברהם חמו (1973–1976) • רלף קליין (1977–1983) • אריה מליניאק (1983–1984) • צביקה שרף (1984–1987) • משה ויינקרנץ (1988) • רלף קליין (1988–1990) • צביקה שרף (1991–1997) • מולי קצורין (1997–2004) • דייוויד בלאט (2005) • צביקה שרף (2005–2009) • אריק שיבק (2009–2014) • ארז אדלשטיין (2014–2017) • עודד קטש (2017–2021) • גיא גודס (2021–2022) • אריאל בית הלחמי (2023–) |

 |